Maye taá yapuderi yapurungitá nheengatu?
Autor: Camila Lima | Publicado: 2016-05-18T14:19:00-07:00


Maye taá yapuderi
yapurungitá nheengatu?

&nbsp;Antonio Neto rupi



YEPÉ Mbuesawa ruka: iwasusaita

Mbuesawa rukaita, maãta amuita
tauseruka “escola”, uyuíri uyumbue maku nhaeengaita, ariré makuita mirasaita taumaramunha
yane rendawaita. Escolaita upe puranga yakuntari yane nheenga, mã mimi siia
iwasusá uyukiriari: maãta yamupinima yane nheenga? Maãta paperaita
yasu yausári? Mayeta yasu yayumbue panhe disciplina (maye maã: matemática,
química, biología, etc) yane nheenga ipupe arama? Yawerame umbuesaraita taupuraki
siia viaji mupinimasá irumu, iwasu píri yayumbue arã nheengatu yepé escola
pupe. Kua escola nungara irumu yariku waa uyí, iwasu yakuntari arã nheengatu,
nhansé kuaita escola tauikú kariwa akanga irumu. Yepe yepe escola umunhã
amurupi, mã siia taupurakire kariwa akanga irumu. Kariwa akangaita uyusikindá mukui
manungara: mupinimasá, asuí avaliaçãoita. Mã, mairamé yayumbue yepe nheenga,
kuntarisá puranga píri mupinimasá suí. Mairamé yanaséri, yakuntari yane nheenga
yepesá. Ariré, yapuderi yayumbue yamupinima tá rupi. Ape, yande tenki
yapurungitá nheengatu. Yawe yasu yakunheseri puranga nheengatu. Yawe, nheengatu
uikú kuri yane akanga resé! Yaseruka fluência kariwa ta nheenga rupi, mairamé
yepé nheenga uikú yané akanga resé. Aite kua yasu yasika: fluência.

MUKUI
Resú awá upurungitá nheengatu píri

Resika
ramé fluência nheengatu rupi, resú makuita píri. Resú makuita piterupi.Mã, remaã
katu ne suí: inde tenki resú makiti miraita taupurungita nheengatu, asuí inde
tenki rekuntari nheengatu ta irumu. Marantaa? Nhanse panhe mira upurungita wa
nheengatu, upurungita português yuíri. Yawewa rupi, siia viaji, miraita
upurungitá português nhuntu, ma taukuntai nheengatu rupi. Mairamé yasu kuera
Rio negro upe, apurungitá nheengatu miraita tá supe arama, ma siia tausuaxara português
rupi ixe arã. Mã, arasú apurungitá-purungitá nheengatu nhuntu. Tiramé,
yapurungitá kuera português nhuntu tá irumu. Aite kua usasá mairamé yepé mirasá
uikú tisáwa upurungitá arã yepé nheenga. Aikue mukui tisáwa nungara: a) nhaa
mairamé yepé mirasá uikú tisáwa inheenga resé; b) nhaa mairamé yepé mira
uyumbue uikú yepé nheenga. Ape, inde reputari ramé repurungitá nheengatu,
tererikú tisáwa repurungitá arã. Asuí, rerasú repurungitá nheengatu rupi nhaa
miraita tausuaxara português rupi!

&nbsp;MUSAPÍRI Resendu maye mirasaita taupurungita

Inde
reputari rame repurungita nheengatu, inde tenki remusarai kua nheenga irumu. Teremaãkatu
maye ta repurungitá nheengatu. Remaã katu mayeta makuita taupurungita. Yawe,
inde tererikú tisáwa. Asuí, resú reyumbue siia nheengaita pisasuwa, kariwa
tauseruka wa vocabulário. Sepisasu retana ramé resú te Amazunia kiti, remaã
videoita tauikú wa internet upe. Youtube upe, aikue videoita nheengatu rupi.
Mairamé yasendu mayeta mirasaita taupurungita &nbsp;retana yayumbue kuaye! Kuaita nheenga usú ne akanga
resé! Mã, remaã katu ne suí: teremunhã traduçao, ne mairamé! Resendu, asuí rekuntari nhuntu!

IRUNDÍ Reyumbue nheengatu muíri ara

Inde reputari ramé repurungita
nheengatu, repurungitá xinga muíria ara. Remaã videoita muíri ara. Reikú ramé
yepé tendawa upurungitá nheengatu upewa, rekuntari muíri ara nheengatu rupi.
Mairamé yaxári yakuntari, yané resarai nheengaita. Ape, rerasú runde kiti!
Terepáwa reuyumbue! Rembúri yepé tempu xinga ne agenda resé, repurungitá arã
nheengatu muíri ara.

Iké aikue linkita mame yapuderiã yasendu, asuí
yamaã maye ta mirasaita taupurungitá nheengatu:



https://www.youtube.com/watch?v=xiXYQma4Ems&amp;list=PL5j-2reK28FqW0YWY4SGP1-wVtQxXO9Hi



&nbsp;Ike aikue linkita mame yapuderiã yakunheseri miraita upurungita wa nheengatu, facebook rupi:



https://www.facebook.com/groups/1546686062273642/



https://www.facebook.com/Yane-nheenga-kirimb%C3%A1-524461104400726/



https://www.facebook.com/groups/nheengatuufscarsorocaba/?fref=ts




Té kuri mirim